Fusbalyry Górnika na wyjeździe w Gdańsku podzielili sie punktami z gospodorzami (1:1). Skuli tego na wiyrchu tabeli sztyjc mōmy rymis absolutny, a obie ekipy mogōm dalij asić sie bilansym bez ani jednej porażki.
W spotkaniu dwóch ex equo liderōw Ekstraklasy spodziywalimy sie doprowdy wielkich emocji, jednak w piyrszej połowie żodno z drużyn niy ciepła kibicōw na kolana. Akcji podbramkowych pora mono by sie dało wybrać, ale tak rychtyk żodyn z tormanōw ni mioł za wiela okazji coby sie porzōndnie wysztrekować.
Nojważniejszym wydarzyniym piyrszej połowy była niystety kōntuzjo kolana Adama Dancha, skuli kierej kapitan Górnika musioł ślyź z boiska. Miyjmy nadziejo, że niy wyśle to go na długszy rewiyr.
W drugij połowie Górnik odważnij ciepnoł sie do przodku, co dało tyż szanse w ataku gospodorzōm. Po zagraniu Piotra Wiśniewskigo bliski wrażynio bala do siatki wślizgiym bōł Paweł Buzała. Kōnsek brakło mu do szczynścio.
Wynik spotkanio w kōńcu otwarli jednak fusbalyry ze Ślōnska. W 62. minucie po cyntrze Rafała Kosznika bal trefio do Przybylskigo, kiero mo jeszcze na tela czasu i placu, że poradzi elegancko przijōnć i sieknōnć wele tormana. Bal w siatce i syndzia pokozuje na środek boiska.
W 77. minucie zaś zafyrloł jak zawsze nad-aktywny Nakoulma. Tyn chop w polskij lidze wyróżnio sie nikiedy choby bajtel z ADHD w przedszkolu. Górnik sportowo może fest stracić na jego ewyntualnych przekludzinach na zachōd. Tym razym ,,Prezes” wkrynciōł w zol poru obrōńcōw i złōnaczōł se okazjo ,,miōd-malina”. Niystety jego szlag niy bōł już tak dobry. Bal niy pofurgnōł ani w światło bramki.
To sie musiało zymścić i rychtyk wiela niy zetrwało i było 1:1. W 81. minucie gospodorze mieli elwer, po tym jak bal bez cufal trefiōł w rynka Ołeksandra Szeweluchina. Z jedynostego metra zaś niy bez kōnska szczynścio do siatki trefiōł Pietrowski. Steinbors co prowda odbiōł bal, ale tyn i tak jakoś pechowo znod sie w bramce.
Wynik już sie niy zmiyniōł, chocioż okazji niy brakowało. Nojbardzij szkoda niywykorzystanej sytuacji Olkowskigo już z doliczōnego czasu gry.
Ostatecznie oba lidery kasujōm po punkcie i na wiyrchu tabeli na razie nic sie niy zmiynio.
Lechia Gdańsk – Górnik Zabrze 1:1 (0:0)
Bramy: Mariusz Przybylski (62. min. – 0:1) – Marcin Pietrowski (81. min. – 1:1 z elwra).
Lechia: Sebastian Małkowski – Deleu, Sebastian Madera, Jarosław Bieniuk, Adam Pazio – Paweł Dawidowicz, Marcin Pietrowski (92. Maciej Kostrzewa), Przemysław Frankowski (67. Piotr Grzelczak), Daisuke Matsui, Piotr Wiśniewski (76. Patryk Tuszyński) – Paweł Buzała.
Górnik: Pavels Steinbors – Paweł Olkowski, Adam Danch (23. Rafał Kosznik), Ołeksandr Szeweluchin, Seweryn Gancarczyk – Radosław Sobolewski (73. Sergei Mosnikov), Mariusz Przybylski, Maciej Małkowski (81. Łukasz Madej), Krzysztof Mączyński – Mateusz Zachara, Prejuce Nakoulma.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn